
Automatikusan generált leírás]
[bookmark: _Hlk204244112][bookmark: _Hlk220311374]Érettségizett, rászoruló fiatalok jelentkezését várja a Corvinus augusztus 9-ig az egy tanéves, esélyteremtő programjába 
2026. augusztus 3.
Egyéves, fizetett oktatást, mentorálást, lakhatást és anyagi támogatást kínál Corvinus Egyetem Illyés Gyula Programja azoknak a motivált fiataloknak, akik már leérettségiztek, de családi vagy pénzügyi okok miatt eddig nem kerültek be a felsőoktatásba vagy nem a vágyott helyre vették fel. A jelentkezési határidő augusztus 9-e, és nem várják el, hogy a pályázó a Corvinuson készüljön továbbtanulni. 
A sikeres pályázó még nem múlt el 26 éves, leérettségizett, közepesen (B1 szinten) tud angolul, magyar állampolgár és egyik szülője, nevelőszülője sem diplomás. A pályázatokat űrlapon, online lehet beadni a Corvinus honlapján ezen a linken, a határidő augusztus 9. A pályázáshoz csupán egy motivációs levelet kell írni, valamint egy ajánlólevélre van szükség egy tanártól vagy egy civil szervezet képviselőjétől.  
Jelentkezés után személyes beszélgetésre várják a pályázókat, az egyetem az utazási költségeket megtéríti. A pályázás eredményéről ezután e-mailben értesítik a fiatalokat. A képzési program 2026. szeptember elején indul. A résztvevőknek tíz hónapon át tartó személyre szabott oktatást nyújtanak heti 30 órában, ahol nemzetközi program keretében tanulhatnak matematikát és angolt. Emellett havi nettó 150 ezer forint támogatást, kollégiumi ellátást, meleg étkezést, laptopot, telefon- és internetelőfizetést, mentorálást, közlekedési bérletet adnak és hazautazási költséget térítenek. Ha később a Corvinusra jelentkeznek, a felvételi pontszámaikhoz adható intézményi pontok maximumát, a plusz 100 pontot is megkapják. 
A program vezetőjével és egy, a programban már végzett diákkal a napokban interjú is készült, ami ezen a linken olvasható. „Magyarországon különösen erős a kapcsolat a diákok iskolai eredménye és családi háttere között. Ezért nem feltétlenül igaz, hogy azok a fiatalok, akik nem jutnak be az egyetemre, egyszerűen nem dolgoztak eleget érte. Sokan különböző társadalmi, anyagi vagy családi körülmények miatt nem kapnak valódi lehetőséget arra, hogy bekerüljenek a felsőoktatásba. Ebben szeretnénk támogatást nyújtani” – hangsúlyozza az interjúban Megyeri Krisztina, a program vezetője.
„Miután bekerültem a programba, rádöbbentem, hogy mégiscsak egyetemen van a helyem. Rengeteg kapu nyílt meg előttem: nemcsak a tudás terén, hanem kaptam egy új közeget is. A mentorálás fantasztikus volt, de azon túl is egészen sokrétű tudást halmoztam fel. Maradandó élményt kaptunk az angol kurzuson, ami a középiskolához képest nagyon más volt. Szabadabb kezet kaptunk, magunk is alakíthattunk a programon, ami adott egy plusz felelősséget” – mondta el Kurucz Gábor, az Illyés Programban végzett diák, aki jelenleg már a Corvinus harmadéves hallgatója.
A kezdeményezés fő célja, hogy a diákok egy teljes tanéven át csak a tudásuk bővítésére koncentrálhassanak. „Arra bátorítunk minden érintettet, hogy pályázzon, higgyen magában, és arra kérjük a környezetükben élőket, hívják fel a figyelmet erre a programra – az eddigi tapasztalatunk az, hogy nem elég ismert még ez a támogatás. Ha a fiatalok készen állnak aktívan élni az általunk nyújtott lehetőséggel, velünk egy új esélyt szerezhetnek a sorsuk alakítására” – mondta Nagy Judit, a Corvinus hallgatói ügyekért felelős rektorhelyettese. 
A programról további információ az egyetem honlapján érhető el, illetve az illyesgyulaprogram@uni-corvinus.hu e-mail-címen kérhető Megyeri Krisztinától, a program vezetőjétől.
A Budapesti Corvinus Egyetemről
A Budapesti Corvinus Egyetem Magyarország vezető egyeteme az üzleti, gazdasági és társadalomtudományi képzések területén. A Corvinus Egyetemen jelenleg mintegy 8 000 hallgató tanul, köztük 2000-en nemzetközi diákok. Az intézmény világszerte 170 partneregyetemmel ápol szoros kapcsolatot. A Corvinus rendszeresen ér el előkelő helyezést a nemzetközi felsőoktatási rangsorban, 2025-ben elnyerte az Eduniversal 5 pálmás minősítését. A Budapesti Corvinus Egyetem az egyetlen olyan magyarországi egyetem a gazdaságtudományok területén, amely két nemzetközi intézményi akkreditációval rendelkezik (AMBA és AACSB).  Illusztrációs lehetőségek: https://www.uni-corvinus.hu/fooldal/hirek-es-esemenyek/mediatar/fotogaleria/.   
További információ:  Vajda Boglárka szenior PR-szakértő, Corvinus Kommunikáció +36306196633 | press@uni-corvinus.hu 

